《送曹殿丞秩满还都》
宋代·韩维

朝日照濠水，清霜发树寒。
长桥下广陌，车马来啴啴。
借问行人下，送者何盘桓。
中郎罢从军，遗爱民所叹。
雍容幕府旧，供帐清涡干。
悲我思急管，薄暮留征鞍。
酒酣惜分手，四坐惨不欢。
长河转辙迹，愁阴但漫漫。
嗟予隔追饯，饮此离恨端。
高标邈难亲，坐向飞鸿看。
尝闻古君子，赠言当豆箪。
愿君保亮节，岁晚予其观。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。